
A pszichedelikum-asszisztált terápiák klinikai alkalmazása

A pszichedelikum-asszisztált (PAT) terápiák egyre népszerűbb területet képeznek mind
a klinikai pszichológiai kutatás, terápia és kliensek körében is. Kutatásom egy irodalmi
áttekintés az elmúlt tíz év klinikai vizsgálataiból azon belül az MDMA, pszilocibin és a ketamin
alkalmazásáról. Ehhez fűztem hozzá az élményintegráció fontosságát, amivel a PAT valóban
pszichoterápiás modalitássá válhat. Hangsúlyozom, hogy mekkora a jelenlegi és jövőbeli
potenciális érdeklődés páciens oldalról az ilyen jellegű kezelések iránt, amihez fel kell
zárkóznia a szakmának, sok képzett terapeutára és terápiás protokollra lenne szükség.
Az eddigi eredmények alapján azt mondhatjuk, hogy az MDMA a PTSD, a pszilocibin
a terápiarezisztens major depresszió, alkoholfüggőség, életvégi szorongás, a ketamin pedig
szintén a major depresszió kezelésében mutatkozik hatékonynak. Ez utóbbi Magyarországon
is elérhető farmakoterápiaként, és kiindulási alapul szolgálhat ahhoz, hogy más szerekkel is
folytassunk vizsgálatokat. A nemzetközi kutatásokban ugyanis az MDMA, pszilocibin
(egyebek mellett) hatékonynak és biztonságosnak bizonyul, ráadásul 1-2 szerfogyasztó ülésnek
is hosszútávon kimutatható hatása van. Amennyiben ehhez még (szak)pszichoterápia, vagyis
kvázi célzott, direktív élményintegrációs szakasz is tartozik, gyorsan és viszonylag kis
kockázattal jelentős mértékben csökkenthetők a különböző mentális zavarok tünetei. Ebben
lesz, illetve már van is nagy szerepe a pszichológus szakmának.
Bár az MDMA és a pszilocibin egyelőre nem elfogadott gyógyhatású szerként, a
ketamin (vagy az orvosi marihuána) példáját követve elképzelhető, hogy orvosi
alkalmazásukat elfogadják a közeljövőben. Ilyen törekvések már egy ideje láthatóak az USA
ban, illetve már Európában is, de több bizonyítékra, kiterjedt kutatásokra és legfőképpen
szakemberekre van szükség ahhoz, hogy a PAT elfogadott terápiává válhasson. Dolgozatomban
erre szerettem volna felhívni a figyelmet, és hozzájárulni a tudományos diskurzus
lefolytatásához. 



